In Dei nomine et honore omnium sanctorum, necnon pro remedio animæ mee, conjugisque mee, Diciæ, cunctorumque parentum meorum, ego Samuelis dono et transfundo res juris mei quas legitimo pretio adquisivi, hoc est quatuor paginas vinee et duæ paginulæ prati, et una tantummodo pagina campi, sanctis apostolis, Petro scilicet et Paulo, perpetuo habendas et ecclesiastico jure possidendas. Que sunt site in villa Cariniaco, in vicaria Rofiacense, in comitatu Matisconense; et terminantur undique res ipse sanctorum predictorum apostolorum rebus et terris, quorum memoria et monasterium in Gluniaco habetur, sub habitu ibidem degentium monachorum quibus Odo, venerabilis abba, in omnibus et prodesse et preesse dinoscitur; tali attamen ratione hoc facio, uxore mea superius jam dicta consentiente, ut, quamdiu advixerim, has res teneam sub censu quatuor denariorum, quos annuatim reddere si neglexerim, si videlicet die qua illorum colitur solempnitas, tercio scilicet kalendarum juliorum, legaliter emendem, et, ut jam insertum est, usque ad obitum meum usufructuario easdem res teneam. Si quis vero, aut nos ipsi, aut ullus ex heredibus nostris, contra hanc donationem venire aut calumniando contraire presumpserit, nullatenus vindicet, sed legali institucione constrictus X libras auri componet et cunctis hujusce rei frustratus adnulletur; et ut ita perpetualiter vigeat et valendo perseveret, hanc propriis manibus firmavimus cartam, et bonorum hominum manibus corroborandam tradidimus. S. Samuelis, qui hanc donationem fieri et firmare rogavit. S. Ditie, uxoris ejus. S. Gudulrici. S. Arnoldi. S. Achardi. S. Imonis. S. Alberici. S. Sedierii. S. Gerardi. S. Elie. Ego Bernardus, ad vicem cancellarii, rogatus scripsi, anno V regnante Rodulfo rege.